Vyf sterf in N3-ongelukDie ongelukstoneel op die N3 naby Hammarsdale in KwaZulu-Natal. (Foto: Rescue Care) Vyf mense, onder wie twee kinders, is dood en nog sewe mense beseer – verskeie van hulle baie ernstig – in ŉ ongeluk op die N3-Noord naby Hammarsdale by Durban. Die ongeluk het Sondag omstreeks 11:30 plaasgevind, het Garrith Jamieson, woordvoerder van Rescue Care, gesê. Volgens hom het ŉ chaotiese toneel paramedici begroet. ŉ Enkele bakkie, met 12 insittendes, was betrokke in die botsing. Volgens Jamieson het pasiënte op dié besige hoofweg gelê en verskeie bykomende nooddienswerkers is ontbied. “Vyf passasiers, ook twee kinders, is só ernstig beseer dat hulle nie die ongeluk, ten spyte van paramedici se beste pogings om hulle te red, oorleef het nie. Nog sewe insittendes het beserings opgedoen wat wissel van gering tot baie ernstig. Hulle is op die toneel gestabiliseer voordat hul na verskeie Durbanse hospitale geneem is.” Verkeer was hewig ontwrig en het ure lank opgehoop. In ŉ stadium was slegs ŉ enkele baan oop. Die oorsaak van die ongeluk is in dié stadium nog nie bekend nie.